Príloha č. 7
Prehľad plnenia odporúčaní z oblasti školstva vyplývajúcich z prvej a druhej správy o stave používania štátneho jazyka na území Slovenskej republiky

1. Zabezpečiť pravidelné školenia pre učiteľov materských, základných a stredných škôl na zvyšovanie ich jazykovej pripravenosti v používaní slovenského spisovného jazyka. 
Cieľom odporúčania bolo poskytnúť učiteľom materských škôl a učiteľom všetkých vyučovacích predmetov v základných a stredných školách príležitosť zdokonaliť sa v ovládaní slovenského spisovného jazyka tak, aby sa z ústnych a písomných prejavov učiteľov odstránili nevhodné jazykové javy a aby všetci učitelia boli dobrým jazykovým vzorom pre svojich žiakov.
Ministerstvo školstva však v podkladoch k predmetným odporúčaniam informovalo len o vzdelávacích programoch pre učiteľov slovenčiny zameraných na metodiku vyučovacieho predmetu slovenský jazyk a literatúra, pričom uviedlo, že súčasťou viacerých vzdelávacích programov je aj zvyšovanie úrovne kompetencií pedagogických zamestnancov v používaní slovenského spisovného jazyka. Napriek tomu možno konštatovať, že predmetné odporúčanie, ktorého cieľom bolo organizovanie špeciálnych školení z jazykovej kultúry pre učiteľov, nebolo doteraz v plnom rozsahu realizované. 
2. Prehodnotiť koncepciu vyučovania slovenčiny v základných a stredných školách a vypracúvať učebnice slovenského jazyka a literatúry tak, aby sa vytvoril ucelený systém postupného rozvíjania teoretických a praktických poznatkov o slovenčine.
Napĺňanie tohto odporúčania zohľadnilo ministerstvo školstva pri schvaľovaní štátneho vzdelávacieho programu pre prvý a druhý stupeň základných škôl a štátneho vzdelávacieho programu pre gymnáziá. Inovované štátne vzdelávacie programy sú účinné od 1. septembra 2015. Z hľadiska podpory rozvoja čitateľskej gramotnosti bol v rámci všeobecných cieľov výchovy a vzdelávania stanovený cieľ utvárať u žiakov základy gramotností prostredníctvom rozvíjania kľúčových kompetencií. Nezastupiteľnú úlohu predmetu slovenský jazyk a literatúra pri rozvíjaní čitateľskej gramotnosti zohľadňuje aj inovovaný vzdelávací štandard pre slovenský jazyk a literatúru od prvého stupňa základnej školy až po strednú školu.
3. Dbať o zvyšovanie jazykovej kultúry žiakov na všetkých vyučovacích hodinách (t. j. nielen na vyučovacej hodine slovenského jazyka a literatúry).
Ako uvádza ministerstvo školstva vo svojich podkladoch, kľúčové kompetencie inovovaného vzdelávacieho štandardu zo slovenského jazyka a literatúry majú nadpredmetový charakter. V rámci zavádzania systému duálneho vzdelávania vypracoval Štátny inštitút odborného vzdelávania vzorové učebné osnovy so zadefinovanými požiadavkami zameranými na rozvoj spisovného jazyka, ktoré sú zahrnuté do výchovno-vzdelávacích cieľov odborných predmetov.
V súčasnosti sa Štátny pedagogický ústav venuje riešeniu úlohy Jazykové kompetencie rozvíjané naprieč kurikulom, ktorej cieľom je stanoviť jazykové kompetencie zo slovenského jazyka, ktoré sú nevyhnutné na učenie sa vo všetkých predmetoch. Pôjde o vypracovanie základného súboru jazykových kompetencií, ktoré nebudú mať čisto predmetový charakter.
4. Venovať primeranú pozornosť jazykovej úprave školských publikácií (zborníky, časopisy, učebné pomôcky a i.)
V záujme zvýšenia jazykovej úrovne školských (odborných) časopisov zahrnulo ministerstvo školstva v rámci dotačného systému na rok 2015 do výzvy týkajúcej sa predkladania žiadostí na podporu vydávania časopisov aj takéto kritériá na vydávanie časopisov určených deťom a žiakom škôl a školských zariadení:
· zvyšovanie jazykovej kultúry a úrovne ovládania slovenského spisovného jazyka v súlade so zákonom o štátnom jazyku,
· formovanie pozitívneho vzťahu detí, mládeže a dospelých k slovenskému jazyku, 
· podpora čitateľskej gramotnosti, jazykovej kompetencie a jazykového citu,
· zvýšenie počtu detí a žiakov, učiteľov, rodičov a ostatných dospelých, ktorí časopis čítajú, a ich jazykovej pripravenosti v používaní slovenského spisovného jazyka.
5. Legislatívne zabezpečiť vyučovanie slovenského jazyka v školách s vyučovacím jazykom maďarským v malých skupinách a zvýšiť hodinovú dotáciu predmetu slovenský jazyk a slovenská literatúra so zapojením slovenských lektorov v školách s vyučovacím jazykom maďarským.
[bookmark: _GoBack]Požiadavka delenia na malé skupiny pri vyučovaní slovenského jazyka bola premietnutá do rámcových učebných plánov pre školy s VJM platných od 1. septembra 2015. Žiaci sa na každej vyučovacej hodine slovenského jazyka a slovenskej literatúry rozdeľujú na skupiny, ktoré sa napĺňajú do maximálneho počtu 17 žiakov. Čo sa týka návrhu na zvýšenie hodinovej dotácie slovenského jazyka, realizoval sa nasledovne: po inovácii štátneho vzdelávacieho programu v roku 2015 sa na prvom stupni základných škôl s VJM zachoval rovnaký počet hodín vyučovania slovenského jazyka platný od roku 2008 a celkový počet hodín slovenského jazyka a slovenskej literatúry v základných školách bol navýšený len na druhom stupni, a to o jednu hodinu týždenne. Na gymnáziách s VJM sa zvýšila hodinová dotácia povinného vyučovacieho predmetu slovenský jazyk a slovenská literatúra o jednu hodinu týždenne v každom ročníku, čiže spolu o štyri hodiny. Z podkladov ministerstva školstva však vyplýva, že odporúčanie zapojiť do vyučovania slovenského jazyka v školách s VJM slovenských lektorov neovládajúcich jazyk národnostnej menšiny nebolo možné naplniť, pretože súčasná právna úprava to nedovoľuje. 
6. Skvalitniť jazykovú prípravu detí v štátnom jazyku v školách s vyučovacím jazykom príslušnej národnostnej menšiny, najmä v školách s vyučovacím jazykom maďarským. 
S cieľom zvýšiť kvalitu vyučovania slovenského jazyka a slovenskej literatúry v školách s VJM ministerstvo školstva vytvorilo projekt Edukačný proces vyučovania slovenského jazyka a slovenskej literatúry v školách s vyučovacím jazykom maďarským (2016 – 2020), ktorý sa začal realizovať od 1. januára 2016 prostredníctvom Metodicko-pedagogického centra. Tento projekt je určený učiteľom slovenského jazyka a slovenskej literatúry v základných školách a je prispôsobený inovovanému štátnemu vzdelávaciemu programu. Jeho prínosom by malo byť:
· zlepšenie úrovne profesijných kompetencií pedagogických zamestnancov, 
· zlepšenie komunikačných schopností žiakov, 
· zlepšenie postoja žiakov k predmetu slovenský jazyk a slovenská literatúra, k slovenskému jazyku a slovenskej kultúre,
· zlepšenie študijných výsledkov žiakov v tomto predmete,
· zvýšenie spokojnosti rodičov s úrovňou ovládania slovenského jazyka žiakmi,
· zavedenie dobrej praxe do vyučovacieho procesu.
Štátny pedagogický ústav v rámci svojej výskumnej úlohy zisťoval personálne a materiálno-technické podmienky vyučovania slovenského jazyka a slovenskej literatúry v školách s VJM a na základe výsledkov tohto výskumu vypracoval návrh koncepcie vyučovania slovenského jazyka a slovenskej literatúry v školách s VJM, ktorý je v súčasnosti v pripomienkovacom procese. 
K zvyšovaniu záujmu žiakov v školách s VJM o slovenský jazyk prispieva aj súťaž Poznaj slovenskú reč a celoslovenská súťaž Prečo mám rád slovenčinu, prečo mám rád Slovensko. 
Od 1. septembra 2018 nadobudne účinnosť novelizovaná vyhláška č. 318/2008 Z. z. o ukončovaní štúdia na stredných školách (novela vyhlášky č. 113/2015 Z. z.), ktorou sa mení spôsob konania externej časti maturitnej skúšky z predmetu slovenský jazyk a slovenská literatúra v stredných školách s VJM. Zmena prinesie overovanie komunikačných kompetencií žiakov, preverovanie toho, ako vedia žiaci efektívne počúvať hovorený prejav v slovenskom jazyku, porozumieť mu a získať z neho potrebné informácie.

